## *האלמות. מהות השליחות של יחזקאל*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

(הסיכום נכתב ע"י הרב אורי דסברג, ונערך ע"י בראון דסברג)

### יסוד האלמות ביחזקאל

פרק ג' פסוק ט"ו: "וָאָבוֹא אֶל הַגּוֹלָה תֵּל אָבִיב הַיּשְׁבִים אֶל נְהַר כְּבָר וָאֵשֵׁב הֵמָּה יוֹשְׁבִים שָׁם, וָאֵשֵׁב שָׁם שִׁבְעַת יָמִים מַשְׁמִים בְּתוֹכָם".

פסוקים י"ז–כ"א חוזרים מאוחר יותר כהקדמה לפרקי הגמול (פרק י"ח), והקדמה זו יש לה משמעות מיוחדת כשהיא נמצאת בראש הספר. בעיית הגמול שימשה נקודת מוקד. בעיית הידיעה והבחירה מקופלת כאמור לעיל המלים צפון, צפה (פסוק י"ז "צופה נתתיך") ומתוך הגלוי והנסתר, הצפוי והצפון רואים את בעיית הגמול.

אחרי שיחזקאל שתק שבעה ימים (ט"ו) שוב מזהירים אותו לשתוק בפסוק כ"ו. ועיין עוד בפרק ל"ג פסוק כ"ב. והשאלה: מתי יחזקאל שתק ומתי דבר?

את המעשים הסמליים אפשר לתפוס כרמב"ן בריש פרשת וירא שהם היו במציאות, ולא כהרמב"ם שמעשים אלו הם שגעוניים[[1]](#footnote-1), ושבאמת כך ראו העם מעשי הנביא, כמו ביהוא בן נמשי שאמר על הנער שהוא משוגע ואף על פי כן נשמע לנבואתו. הרי שהעם רואה את הנביא כ**לא**-נורמלי אך מתייחס אליו כ**אל**-נורמלי.

עיין עוד בפרק כ"ד,כ"ז: "בַּיּוֹם הַהוּא יִפָּתַח פִּיךָ אֶת הַפָּלִיט וּתְדַבֵּר וְלֹא תֵאָלֵם עוֹד", וכן בדניאל פרק י',ט"ו: "וּבְדַבְּרוֹ עִמִּי כַּדְּבָרִים הָאֵלֶּה נָתַתִּי פָנַי אַרְצָה וְנֶאֱלָמְתִּי".

ושוב אחר כך פתח פיו..

מה באור האִילמוּת הזאת? הפסקה בקשר האלוקי עם הנביא, הפסקה זו היא כשעובר מהארץ לבבל, ובשעה ששומע על חורבן הבית, הניתוק ממקור הנבואה וצריך סיוע מחודש לחידוש הנבואה.

### מבנה ספר יחזקאל

אנשי כנסת הגדולה ערכו את ספר יחזקאל וודאי היה לעריכה זו סדר מדויק ומכוון מראש, ויותר ממה שאמרו מבקרי המקרא שהסדר הוא אסוציאטיבי בלבד, משום שסדר זה הוא פשטני וחיצוני מדי, ובאמת יש סדר מכוון ופנימי בפרקים. וכך רואים בחלוקת הספר עצמו כפי שהבאנו בראש השיעורים. שמדבר עד החורבן, הפסקה בנבואות על העמים, ואחר כך אחרי החורבן – נבואות נחמה. וזאת משום שעד שהקב"ה גואל את ישראל הוא מייסר את העמים, ועוד אפשר לומר: אין זה אסטטי שמיד אחרי נבואות חורבן, אחרי המתח הגדול לקראת חורבן אין מקום לנבואות נחמה, הנבואות על אומות העולם היא היסח הדעת שלפני ה- climax, תופעה ספרותית בספרות העולם.

פרק ב' פסוק ה' "וידעו כי נביא היה בתוכם". ומכאן עד פרק ג' מופיעות הנבואות שאחרי מעשה מרכבה, שאחרי אכילת המגילה, הנבואה שאחרי שישב משמים בתוכם, והנבואה שנאמרה כשהוציאוהו לבקעה (פסוק כ"ב). עד פרק ו' – איננו שומעים שהנביא מדבר אל מישהו, אל החלל או אל הדומם (הרי ישראל) עד כה אין שומעים הדים מהשומעים. בפרק ח' רואים תופעה יוצאת דופן שבאים לבקש מהנביא דבר ה' (בעוד שתמיד בא הנביא ו"מחפש" שומעים).

מפרק ח' ועד סוף פרק י"א מובאות המראות שראה יחזקאל, ובסוף פרק י"א הוא אומר "וָאֲדַבֵּר אֶל הַגּוֹלָה אֵת כָּל דִּבְרֵי ה' אֲשֶׁר הֶרְאָנִי", וקשה – הרי אסור לנביא לדבר? עד כה אמנם יחזקאל לא דבר, אך כאן דבר. בסוף פרק כ"ד נאמר "בַּיּוֹם הַהוּא יִפָּתַח פִּיךָ אֶת הַפָּלִיט וּתְדַבֵּר וְלֹא תֵאָלֵם עוֹד" ומפרשים המפרשים, שזאת פתיחת הפה שהובטח ע"י ה' בסוף פרק ג', ומשמע שעד כה היו אלה נבואות האֶלֶם. אם כן, כיצד יחזקאל דיבר בסוף פרק י"א? ועוד קשה שתפקיד הנביא להשתמש בניבו ולדבר, ומדוע אומרים לו לשתוק?

עד פתיחת הפה בפרק כ"ד, כל הפעמים שיחזקאל דיבר זה אחרי דרישה מהעם, או בדיבור אל הדומם: בפרק ח' באה הנבואה והדבור אחרי הדרישה מהעם שישבו לפניו זקני יהודה. וכן עיין פרק י"ב פסוק ח', וכן פרק י"ד. מפרק ט"ו ועד פרק י"ט זהו קובץ של משלים (וכאן הקשר בין המשלים הוא אסוציאטיבי). פרק כ' – העם מבקש. (ישנה הדרגה: בפרק ח', העם יושבים לפניו. בפרק י"ד, מדברי הנביא משמע שהעם באו לדרוש את ה'. בפרק כ' מפורש שהעם באו לדרוש את ה'). בפרק כ"ב יחזקאל מדבר אל העיר, אל הדומם ולא אל האדם. עד שמגיעים לפרק כ"ד פסוק כ"ז. בפרק כ"ד פסוק י"ט בא דבור הנביא אל העם אחרי שהעם מבקש ממנו במפורש, ושואל אותו. בפרק כ"ט פסוק כ"א "בַּיּוֹם הַהוּא אַצְמִיחַ קֶרֶן לְבֵית יִשְׂרָאֵל וּלְךָ אֶתֵּן פִּתְחוֹן פֶּה בְּתוֹכָם", יש קשר מן התחלת הגאולה, צמיחת הקרן ובין פתחון הפה. וכן בריש פרק ל"ג "דַּבֵּר" ובפסוק ז' "צֹפֶה נְתַתִּיךָ" כמו בפרק ג' ושוב אותה נבואה על בעיית הגמול כמו בפרק ג', ובפסוק כ"ב "וַיִּפָּתַח פִּי וְלֹא נֶאֱלַמְתִּי עוֹד". ובפרק ל"ו בראשיתו אותם מטבעות לשון כמו בפרק ו', וכן בפסוק ל"ז "עוֹד זֹאת אִדָּרֵשׁ" כמו "הַאִדָּרֹשׁ אִדָּרֵש" שבריש הספר (יד,ג).

### נחמה שלאחר החורבן

"ביום שחרב המקדש נולד המשיח" ונבואות הנחמה ביחזקאל מתחילות ביום החורבן באופן פרדוכסאלי ביותר, וזאת משום שעד החורבן יודע הנביא שאין תקנה, ואין מקום לקשר עם העַם, לכלל ישראל כאומה אין כל תקנה. עד פרק כ"ד אין עם מי לדבר, משום שאל העם כעם אי אפשר לדבר, וזה ביאור האילמות. כשבאים לבקש ויש איתערותא דלתתא כשמבקשים דבר ה', אז השכינה רוצה להיענות להם, לנבואה המוזמנת (דומה לאלישע "וְהָיָה כְּנַגֵּן הַמְנַגֵּן", ומקרים בודדים שיש נבואות מוזמנות). גם היענות זו היא ליחידים שבגולה ולא לעַם כעַם, וגם זאת רק כשיש דרישה מלמטה לזאת, אם ע"י ישיבה גרידא ואם ע"י בקשה מפורשת. מרגע החורבן התחילה לצמוח קרן ישראל, וצמיחה עולה קמעא קמעא. וצמיחה מתחילה תמיד מחורבן, קודם שגרעין צומח, הוא ירקב - החורבן הוא חלק מהגאולה. ומהחורבן מתחיל הדיבור אל העם כעם.

### מקום ותפקיד הנביא משתנים

ולפי זה החלוקה של פרקים א'-כ"ד אינה חלוקה חיצונית, אלא הקו המשותף לפרקים הוא תפקיד הנביא באותה תקופה.

בראש הספר נמצא הנביא על נהר כבר – מקום נפרד מהעם. בפרק ג' הוא יושב משמים בתוכם, והנבואה אחר כך היא על יחיד על רשע וצדיק "צופה נתתיך לבית ישראל", ואחר כך כשרוצה לדבר אתו על עניני הכלל הוא מוציא אותו אל הבקעה, ושם אומר לו שישתוק ולא ידבר והכוונה אל הכלל. ואם כן המקום מראה על מהות הנבואה, מכאן שכעת הוא אינו שלוח אל העם כעם, ולכן כשמדבר אתו על עם הוא מעביר אותו למקום נפרד מן העם.

בפרק ל"ג כשמרחיב את הדבור על הנושא שנגע בו בפרק ג', אז מדבר אל הרבים. בפסוק י' כשהעם מדבר, ופסוק י"א הקריאה לתשובה אל העם הוא קורא להם "בית ישראל".

בסוף פרק כ"ט "ולך אתן פתחון פה בתוכם" עיין ברש"י שמתקשה בפירוש, "לא שמעתי ולא מצאתי פירוש מקרא זה מה הוא צמח קרנם של ישראל" שהרי "מלכות פרס היא צמיחת קרן לישראל". וזה כדברינו ש"לך אתן פתחון פה" הוא פתחון הפה של הנביא שמאז החורבן יוכל לדבר אל העם.

סוף פרק ל"ג "וּבְבֹאָהּ הִנֵּה בָאָה וְיָדְעוּ כִּי נָבִיא הָיָה בְתוֹכָם" השווה לפרק ב' פסוק ה' "וְהֵמָּה אִם יִשְׁמְעוּ וְאִם יֶחְדָּלוּ כִּי בֵּית מְרִי הֵמָּה וְיָדְעוּ כִּי נָבִיא הָיָה בְתוֹכָם", הקבלה בין תקופת האלמות לתקופת השתיקה.

1. יש כאן שימוש ב"לשון נופל על לשון" של המילים "שגעון" ו"שגיון". ע"פ רמב"ם כל מראה המלאכים היה בנבואה, בשגיון, ולא קרה במציאות. ע"פ רמב"ן, זה אכן קרה. כאשר הנער של אלישע אומר את נבואתו ליהוא, יהוא אומר שהנער מתנהג בשגעון, כיוון שזה קרה במציאות ולא בשגיון. [ב.ד] [↑](#footnote-ref-1)